b"\n_START_ARTICLE_\nAbdullah Majid\n_START_PARAGRAPH_\nDatuk Abdullah Majid merupakan bekas Timbalan Menteri Buruh dan Tenaga Kerja dan setiausaha akhbar kepada Perdana Menteri Malaysia, Tun Abdul Razak Hussein.\n_START_SECTION_\nKeluarga\n_START_PARAGRAPH_\nAbdullah Majid dilahirkan pada 26 Ogos 1926 di Kampung Durian Sebatang, Dong, Raub, Pahang. Bapanya Abdul Majid Muhamad Jabar seorang guru. Sementara ibunya Demah binti Haji Mohamad Tahir - seorang suri rumah tangga. _NEWLINE_Isterinya Datin Hamidah Hussein. Anaknya Rozhan Anuar, 43, dan anak perempuan Rozana Meili, 44 belajar undang-undang di London.\n_START_SECTION_\nPendidikan\n_START_PARAGRAPH_\nBeliau menerima pendidikan di Sekolah Clifford di Kuala Lipis dan terpilih melanjutkan pelajar ke Kolej Raffles di Singapura. Beliau sambung belajar di Universiti Malaya di Bukit Timah, Singapura tahun 1953. Kemudian menjadi pegawai pembangunan di Majlis Perbandaran Pulau Pinang. Kemudian menjadi Pembantu Pengarah Kanan di Bahagian Perhubungan Luar di Wisma Putra.\n_START_SECTION_\nTahanan kali pertama\n_START_PARAGRAPH_\nSemasa  belajar di universiti, Abdullah Majid aktif berpersatuan. Januari 1951, kerajaan British di Singapura menahan beliau dan dibebaskan pada Jun 1952 dan dibenarkan menyambung semula pengajian di universiti.Setramai 35 orang ahli  Anti British League ditahan termasuk Abdul Samad Ismail, wartawan Utusan Melayu.\n_START_SECTION_\nTahanan kali kedua\n_START_PARAGRAPH_\nSegelintir mahasiswa berbangsa Melayu, Cina dan India menubuhkan University Socialist Club (USC) Universiti Malaya di Singapura pada tahun 1953 . Antara lain ialah Ungku Omar, Abdullah Majid, Hock Siew, Soo Kai, Rajakumar, Wang Gungwu dan Philomen Oorjitham. Lain-lain ialah Agoes Salim, Osman Cassim, Syed Husin Ali dan Abdul Razak._NEWLINE_Rencana-rencana dalam majalah bulan Fajar edisi 1954, mengecam imperialisme Barat, undang-undang darurat 1948 dan negara polis yang dikuatkuasakan oleh British di Malaya dengan berselindung di sebalik nama Kampung Baru 1951 . Selepas belajar di Universiti Malaya, mereka menyusup ke dalam kesatuan kerja, parti politik dan berbagai pertubuhan awam . Malangnya Lee Kuan Yew menjadi musuh dalam selimut - mendedahkan aktiviti mereka._NEWLINE_1954 Abdullah Majid ditahan lagi bersama beberapa anggota lembaga pengarang Fajar . Mereka dituduh menghasut membenci British. Beliau dibela oleh peguam terkenal Singapura , Lee Kuan Yew dan QC D.N Pritt. Lee Kuan Yew menanjak naik dengan menyingkirkan sahabat-sahabatnya dalam PAP.\n_START_SECTION_\nBahasa Melayu\n_START_PARAGRAPH_\nAbdullah Majid, Ahmad Mustaffa dan Kassim Ahmad berjaya meyakinkan USC tentang betapa pentingnya bahasa Melayu menjadi bahasa kebangsaan bagi Malaya .Bahasa Inggeris hanya digunakan oleh orang terpelajar di bandar. Satu seminar bahasa kebangsaan telah diadakan pada tahun 1959._NEWLINE_Abdullah Majid juga pengasas GPMS bersama Aminuddin Baki dan Siti Hasmah mohd Ali  dsb.\n_START_SECTION_\nParti Buruh dan Barisan Sosialis\n_START_PARAGRAPH_\nAbdullah Majid dan Rajakumar menubuhkan Parti Buruh dan Barisan Sosialis. Beliau berkerja dengan Majlis Bandaraya George Town, (Pulau Pinang) dalam awal tahun 60-an ketika majlis itu dikuasai oleh Barisan Sosialis. Dia menjadi ketua Biro Penerangan Majlis Bandaraya Pulau Pinang yang dikuasai oleh mendiang Front Sosialis, gabungan Parti Rakyat dan Parti Buruh tahun 60an dulu._NEWLINE_Menurut Subky Latif, Kelas Bimbingan GPMS di Pulau Pinang diperintah tutup oleh kerajaan kerana guru sukarela kelas sastera Melayunya bernama 'Dolah Majid'. Ketika itu dia telah bersama-sama dengan Dr. Sanusi Othman, bekas Setiausaha Agung Partai Rakyat._NEWLINE_Abdullah Majid diterima menjadi pensyarah di Australia tetapi Perdana Menteri Malaysia Tunku Abdul Rahman enggan menyokongnya kerana penglibatan dan hubungannya dengan parti-parti kiri di Tanah Melayu termasuk Parti Komunis Malaya. Dia memang diklasifikasikan sebagai 'orang kiri'. Datuk Senu Abdul Rahman, menteri penerangan dalam kabinet Tunku Abdul Rahman mengambilnya menjadi Setiausaha Politik menggantikan Datuk Syed Kechik Syed Mohamed Al-Bukhary. _NEWLINE_Oktober 1970, Tun Abdul Razak yang baru menjadi Perdana Menteri Malaysia telah melantik beliau menjadi setiausaha akhbar. Adiknya Abdul Wahab Majid menjadi Setiausaha Akhbar Timbalan Perdana Menteri Malaysia Tun Hussein Onn._NEWLINE_Ogos 1974, Pilihan Raya Umum Malaysia 1974 diadakan dan beliau diarahkan bertanding di kawasan Raub , Pahang. Selepas menang, beliau dilantik sebagai setiausaha parlimen di Jabatan Perdana Menteri. Komuniti wartawan asing menyenanginya kerana mudah mendapat sumber berita yang meyakinkan.  Pada  28 Mei - 2 Jun 1974, Tun Abdul Razak menemui Zhou Enlai dan Mao Zedong di China._NEWLINE_1976 Abdullah Majid dipindahkan ke Kementerian Pertanian dan Pembangunan Luar Bandar. Kemudian menjadi Timbalan Menteri Buruh dan Tenaga Rakyat pada Mac 1976. Tun Razak meninggal dunia pada 14 Januari 1976 dan selepas itu Abdullah Majid dicop sebagai komunis.\n_START_SECTION_\nTahanan kali ketiga\n_START_PARAGRAPH_\nPada November 1976 ,beliau ditahan selama 4 tahun di bawah Akta Keselamatan Dalam Negeri (ISA) bersama Tan Sri Abdul Samad Ismail dan Tan Sri Abdullah Ahmad kerana dituduh terbabit dengan kegiatan subversif - komunis.Mereka digelar sebagai 'Tiga Abdul' , sempena filem P. Ramlee. Penangkapan mereka bertiga amat mengejutkan negara kerana mereka intelektual Melayu yang boleh diharapkan .  Menteri yang bertanggungjawab menahan beliau ialah sahabatnya sendiri iaitu Tan Sri Ghazali Shafie.  Abdullah Majid, Ghazali Shafie dan Tun Razak sama-sama sekolah di Sekolah Hugh Clifford ,Kuala Lipis. Ghazali Shafie juga digelar sebagai 'Ghulam' oleh ,musuhnya dan 'King Ghaz' oleh pemujanya. King Ghaz berusaha menjadi salah seorang Naib Presiden UMNO dan bercita-cita menjadi Timbalan Perdana Menteri.  Penangkapan ini dianggap sebagai tindakan golongan tua terhadap golongan muda._NEWLINE_Ketika ditahan ISA 1976 , Perdana Menteri Malaysia yang baru ialah Tun Hussein Onn. Tahun 1975, Tugu Negara diletupkan oleh komunis. Ketua Polis Perak di Ipoh dibunuh oleh komunis. Tentera Merah Jepun pula merampas bangunan AIA di Jalan Ampang, Kuala Lumpur.  Saingan Tun Hussein ialah Datuk Harun Idris. Sementara Ghazali Shafie dianggap sebagai Perdana Menteri de facto._NEWLINE__NEWLINE_Beliau meringkuk dalam penjara selama 4 tahun dan menderita angin ahmar. Beliau hanya bebas tanpa syarat pada 2 November 1981 apabila Dr Mahathir Mohamad dilantik sebagai Perdana Menteri Malaysia. Selepas dibebaskan, beliau bekerja di Dewan Bahasa dan Pustaka - Bahagian Perkamusan. _NEWLINE__NEWLINE_Buku The Singapore Story: Memoirs of Lee Kuan Yew  mendedahkan penahanan 3 Abdul ini atas desakan Lee Kuan Yew kepada Tun Hussein Onn. Tun Hussein telah melawat Singapura untuk membaharui hubungan antara Malaysia-Singapura selepas kematian Tun Abdul Razak.\n_START_SECTION_\nMeninggal dunia\n_START_PARAGRAPH_\nAbdullah Majid terlantar sakit di rumahnya di Taman Desa, Jalan Klang Lama kerana diserang angin ahmar/strok sejak 20 tahun. Adiknya Abdul Wahab Majid  selalu menziarahinya._NEWLINE__NEWLINE_Datuk Abdullah Majid meninggal dunia pada pagi , 3 Januari 2010 kerana sakit tua di Taman Desa, Kuala Lumpur. Beliau berumur 85 tahun. Jenazah dibawa ke Masjid Tun Abdul Aziz, Seksyen 14, Petaling Jaya jam 10.30 pagi  dan akan dikebumikan berhampiran masjid Kampung Durian Sebatang, Dong , Raub ,Pahang. Kuburnya bersebelahan dengan Tengku Kamarulzaman Tengku Abdul Hamid - pernah bekerja dengan Shell dan penggiat PAS."